M. Hort, poslanec: (2001-10-18):
Uvedený návrh zákona bol poslancom Národnej rady doručený dňa 14. augusta 2001, čím boli splnené podmienky určené § 72 ods. 1 zákona o rokovacom poriadku. Predseda Národnej rady Slovenskej republiky posúdil, či návrh spĺňa náležitosti podľa § 70 ods. 1 zákona Národnej rady Slovenskej republiky o rokovacom poriadku a podľa Legislatívnych pravidiel zaradil ho na rokovanie tejto schôdze Národnej rady Slovenskej republiky v rámci prvého čítania. Ako spravodajca Národnej rady Slovenskej republiky k prvému čítaniu si osvojujem stanovisko, že uvedený návrh spĺňa z formálno-právnej stránky všetky náležitosti návrhu zákona uvedené v § 67 a 68 zákona Národnej rady Slovenskej republiky o rokovacom poriadku, ako i náležitosti určené v Legislatívnych pravidlách. Tak ako tu bolo spomenuté predkladateľom, ja by som len chcel prízvukovať, že jasné vymedzenie postavenia súkromných médií vo volebnej kampani, škoda len, že obdobným spôsobom nie je táto problematika riešená aj v zákone o voľbách do Národnej rady Slovenskej republiky. Vzhľadom na oprávnenia, ktoré pre mňa ako spravodajcu vyplývajú z § 73 zákona Národnej rady Slovenskej republiky o rokovacom poriadku Národnej rady Slovenskej republiky, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) zákona o rokovacom poriadku na tom, že po rozprave odporučí návrh poslancov Národnej rady Slovenskej republiky Petra Kresáka a Ladislava Orosza na vydanie zákona, ktorým sa mení a dopĺňa zákon Slovenskej národnej rady číslo 346/1990 Zb. o voľbách do orgánov samosprávy obcí v znení neskorších predpisov, prerokovať v druhom čítaní. Súčasne odporúčam v zmysle § 74 ods. 1 zákona o rokovacom poriadku Národnej rady Slovenskej republiky v znení neskorších pred-pisov v súlade s rozhodnutím predsedu Národnej rady Slovenskej republiky číslo 1243 zo 16. augusta 2001 prideliť v druhom čítaní na prerokovanie tento návrh nasledujúcim výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre verejnú správu a Výboru Národnej rady Slovenskej republiky pre kultúru a médiá. Za gestorský výbor navrhujem v súlade s citovaným návrhom predsedu Národnej rady Slovenskej republiky Výbor Národnej rady Slovenskej republiky pre verejnú správu. Súčasne odporúčam, aby výbory, ktorým bol návrh pridelený, ho prerokovali do 22. novembra 2001 a gestorský výbor do 23. novembra 2001. Pán predsedajúci, žiadam, aby ste otvorili rozpravu v prvom čítaní. I. Presperín, podpredseda NR SR: Ďakujem, pán poslanec. Prosím, aby ste zaujali miesto pre spravodajcu. Otváram všeobecnú rozpravu o tomto bode programu. Konšta-tujem, že písomne nebol prihlásený nikto. Kto sa chce prihlásiť ústne? Pán poslanec Bajan, ďalej pán poslanec Cuper. Či nie? Pán poslanec Cuper. Videl som, ako zúfalo tlačil tú kartu. Uzatváram možnosť prihlásiť sa ďalej do rozpravy ústne. Pán poslanec Bajan, po ňom pán poslanec Cuper. V. Bajan, poslanec: Ďakujem pekne, pán podpredseda.  Samo-zrejme, v druhom čítaní využijem možnosť predkladať pozmeňujúce návrhy, ale pre korektnosť chcem avizovať, o čom budú, už teraz. Stretávame sa s názorom, že v komunále najväčším problémom je politizácia činnosti komunálneho politika a myslím si, že dozrel čas, kedy by sme si mali povedať, že v komunále by sa malo prestať s politizo-vaním. Poviem, o čom budú pozmeňujúce návrhy. Budem navrhovať, aby v komunálnych voľbách mohli kandidovať len nezávislí kandidáti. To znamená, Vlado Bajan, ekonóm, Ivan Gašparovič, právnik. Jednoducho, o tom by to celé malo byť. Mám pocit, že ľudia by si mali sami vybrať zo svojich susedov, zo svojho okolia ľudí, ktorým dôverujú a vedia, že pre svoju ulicu, obec, mesto sú schopní niečo urobiť bez ohľadu na to, aké - viem, že sa to nebude straníkom páčiť -, ale bez ohľadu na to, aká situácia môže nastať. Nie je to nič mimoriadne. Existuje to v iných krajinách. Boli sme spolu so spoločným spravodajcom v Kanade, funguje to bez problémov. A mám pocit, ak by sme sa vedeli dostať mimo straníckych pozícií a naozaj hovoriť o tom, čo chceme pre obec alebo mesto urobiť, tak toto by malo byť tým štartérom. Napriek tomu všetkému, čo som povedal, viem, že môže sa stať, že tento návrh nezíska potrebnú podporu, ale som presvedčený, že sú tu už ľudia a už aj hlasy, myslím, kolega Tkáč o tom hovoril pred nejakým časom v televízii, som presvedčený, že dozrel čas, keď treba skončiť s politikou a začať robiť v obciach a mestách. Takže sa nebojím takého návrhu. Som presvedčený, že máme chytrých občanov, ktorí si vedia zo svojich radov vybrať ľudí, aby to nebolo o dohodách poslancov v komunále, ale o dohodách ľudí, ktorí chcú pre to vôbec niečo urobiť. Takže o tom v prvom čítaní. Ďakujem pekne.